Bjeličina škola na Nou Campu: Pitali su me za Dinamo i Olma

Trener Dinama je 30-ak minuta držao predavanje na temu "Napreduju li igrači još". Nakon toga su mu 10-ak minuta postavljali pitanja. Danas Nenad Bjelica ide u čuvenu La Masiju

<p><strong>Nenadu Bjelici</strong> udijelili su veliku čast. Trener <strong>Dinama</strong> bio je gost na Nou Campu, u domu velike Barcelone, gdje je danas održao predavanje na temu “Napreduju li još igrači?”.</p><p>U svojem izlaganju Bjelica je u 14 točaka, koristeći se slajdovima, objasnio svoj sustav rada i kako je od Dinama napravio konkurentnu momčad u Ligi prvaka. Sustav igre, način treninga, naporan rad, kompetitivnost, analiza, ljudski faktor, obiteljski ambijent, momčadski duh, poštovanje, koncentracija, jasni ciljevi... To su bile neke od točaka Bjeličina izlaganja.</p><p>- Velika mi je čast bila predavati u domu jednog od najvećih klubova na svijetu - javio nam se iz Barcelone trener Dinama i nastavio:</p><p>- Hvala Miguelu Olmu, Danijevu ocu, koji je ostvario kontakt s ljudima ovdje. Zahvaljujem domaćinima na pozivu. Velika je stvar bila predstavljati Dinamo i hrvatski nogomet. Prije dvije godine govorio sam na predavanju koje je organizirao moj tadašnji klub Lech u Poljskoj, ali ovo je ipak dvije razine iznad.</p><p>Nakon Bjeličina predavanja “osvanuo” je crtež s 14 točaka o kojima je govorio.</p><p>- U pripremi predavanja pomogao mi je moj analitičar iz Dinama Jasmin Osmanović. Ja sam koristio slajdove, 23 slajda, a ovaj crtež nacrtala je žena koja je angažirana na ovom predavanju. Moram priznati da odlično izgleda - kaže nam Nenad Bjelica i dodaje:</p><p>- Govorio sam između 30 i 35 minuta, a onda su mi još desetak minuta postavljali pitanja. Na predavanju su bili, između ostalih trener Osasune Jagoba Arrasate te Franc Artiga, trener Barcelonine juniorske momčadi koja igra u Ligi prvaka. Lani je bio Ernesto Valverde, a sad je tu bio trener mlade Barcine momčadi. Bilo je još nekoliko poznatih trenera iz španjolskih liga.</p><p>Pitanja su većinom bila o tome kako se Dinamo brzo s europskih utakmica prilagodi utakmicama u HNL-u.</p><p>- Nije im bilo jasno kako to uspijemo, pa sam im rekao da je to zbog toga što imam inteligentne igrače - pojasnio je trener hrvatskog prvaka, koji će i danas biti u Barceloni.</p><p>- Sutra idem posjetiti njihovu školu, čuvenu La Masiju.</p><p>I u Španjolskoj je Bjelica dao nekoliko intervjua. Katalonskim medijima El Mundu Deportivu i Sportu. Naravno, najviše ih je zanimao <strong>Dani Olmo</strong>, novi reprezentativac.</p><p>- Zanimalo ih je kako je moguće da je Dani u Dinamu toliko napredovao da je dogurao do A reprezentacije. Oduševljeni su njime i svime što pokazuje na terenu - rekao je Bjelica.</p><p>Uz malo sreće Dinamo bi mogao proći skupinu Lige prvaka, pa ako izvuče Barcelonu, Bjelica bi se ove sezone kao trener mogao vratiti na Nou Camp.</p>